Vahel vaatan kannatamatult seinakella ning üks sekundki tundub kestvat igaviku. Teinekord lendab aga terve kuu minust mööda justkui silmapilk. On palju teooriaid sõnastamaks aja relatiivsust, määratlematust, hoomamatust – enamasti peavad nad paika, samas oleneb kõik inimesest endast. Üksisilmi midagi oodates venib aeg nagu tänaval talla alla jäänud näts, samas kõige ilusamad ja nauditavamad hetked kipuvad veena sõrmede vahelt igavikku voolama. Aga kui eladagi ainult praeguses hetkes? Kui püüda võimalikult vähe nn „paremat tulevikku“ oodata ja mõelda vaid sellele, mida saab praegusest hetkest, tänasest päevast maksimaalselt välja pigistada, milliste eesmärkide poole püüelda ja milliseid kogemusi ammutada – kas see ei paisutaks ajaühikuid nagu ahjus küpsevaid vastlakukleid?
Loomulikult on võimatu igat hetke nautida ning mõnel perioodil on tervislikum lasta ajal endast mööda kulgeda, kuid armas lugeja, õpilane, õpetaja, vilistlane, laspevanem – naudi oma elu! Naudi seda teekonda; seda käänakut, kuhu sa praeguseks jõudnud oled ja ära jää sinna logelema – tee midagi spontaanset, midagi enneolematut ja tõesta kõigile, ka iseendale, et sa suudad seda.
#000000
jaanuar 2017 – Reaali Poiss 20
#000002
Lõpuks on ta kohal! Uhiuus, juubelikuldne ja südamega tehtud Reaali Poisi 20. sünnipäeva erinumber on lõpuks kohal! Reaali Poiss ei olegi enam nii poisike, vaid annab juba täismehe mõõdu välja, kas pole? 24 lehekülge intervjuusid, artikleid, mälestusi ja nostalgiat, meelelahutust ja palju muud on kokku kogutud, et näidata kui suureks on meie väikene Poiss kasvanud. Minu tänusõnad lähevad kogu toimetusele, kelle töö ja vaevata poleks see leht pooltki nii hoogne ja sisukas, õpetajatele, kes rikastasid lehte oma ideede ja vaimuannetega, vilistlastele, kes leidsid kiire elu kõrvalt aega, et taaskord oma kooli panustada, ja kõikidele kaasõpilastele ja -kirjutajatele, kelle mõttelend rikastab igat lehekülge. Aitäh – te olete imelised!
Sõna „juubelileht” kostus mu kõrvu esmakordselt umbes aasta tagasi. Tol ajal oli see vaid rida häälikuid kellegi suust ja kauge tulevikumuusika. Idee oli muidugi köitev: midagi sellist pole varem meie ajalehetoimetuses tehtud. Suur, värviline ja mahukas leht, mis koondaks endas kõike seda, mis Reaali Poiss oma olemuses on, ja astuks veel sammukese edasigi. Sügise lähenedes oli hirm tegelikult naha vahel: ma ei tahtnud vedada alt kõiki eelmisi peatoimetajaid ja toimetuse liikmeid, kes olid nii palju vaeva näinud Reaali Poisi ülestöötamiseks. Õnneks ei ole ootustele allajäämine iseloomulik ei mulle ega Reaali Poisile. Tuleb tunnistada, et oli hetki, kui seda tööd tehti vere, higi ja pisaratega, aga see ei ole võrreldavgi rõõmuga, nähes vastvalminud ja säravaid intervjuusid, arvamusi ja omaloomingut. Reaalikas ajab endiselt Reaali asja, olenemata, kas kooliajast on möödas aastake-kaks, dekaad või mitu kümnendit.
On öeldud, et õunakoogi täiesti nullist küpsetamiseks oleks vaja taasluua kogu universum. Reaali Poisi universum oli juba loodud 30 eelmise peatoimetaja ja veel mitmekordse koguse usinate kirjutajate poolt. Minu ülesandeks oli leida koogi jaoks sobivad koostisosad – magusad ideed, kvaliteetsed kirjutajad ja värske meel. Eeltöö on ülioluline – kõik koostisosad tuleb lisada täpses vahekorras, õigeaegselt ja ilma midagi üle ega liiga vähe töötlemata. Minu suureks õnneks olid meil kasutada parimad (ja loodetavasti ideaalselt kokkusobivad) koostisosad, tasemel tööriistad ja tundub, et leidsime lõpuks ka üheskoos küpsetamiseks sobiva temperatuuri ja aja. Nagu parimatele kombeks, oli ka meil salajane koostisosa – süda. Kas mitte südamega tehtu ei olegi just see, mis teeb kõik niigi hea ja parema killu võrra magusamaks? Reaali Poisi juubelinumbri piduliku ja rammusa sisu kõrvale tundus sobivat ideaalselt üks korralik lusikatäis mahedat jäätist. Selleks tuleb aga hea isuga lugeda/süüa leht otsast otsani läbi, sest oma maitsele leiab siit midagi igaüks!
Lõpetuseks, kui kõigil juba ammu koogijutu peale suu vett tilkuma hakkas – tõstkem klaasid, võtkem üks tõsine tükk meie südamega valminud kooki ja tähistagem Reaali Poisi sünnipäeva! Edukat ja veelgi lennukamat kolmanda kümnendi algust ja et neid alguseid tuleks veel!
#000003